text: V-borgmester: Venstre mangler troværdighed i sag om politiskole
  10 november 2016 kl. 15.56
  Borgmesteren i Vejle savner troværdighed fra sit eget parti, når de vælger Herning til ny politiskole. 
  Venstreborgmester i Vejle, Arne Sigtenbjerggard, kritiserer sit eget parti i forbindelse onsdagens meddelelse om, at regeringen anbefaler Herning som hjemsted for en ny politiskole i Vestdanmark.
  Vejleborgmesteren siger torsdag til TV SYD, at det er dårligt politisk hånd:
  - Jeg synes, det er dårligt politisk håndværk, det må jeg sige, selv om det er mit eget parti. Jeg synes ellers, de står for troværdighed, men det mangler jeg i denne sag, siger Arne Sigtenbjerggaard og han fastholder, at den nye politiskole burde ligge i en af byerne i trekantområdet:
  Arne Sigtenbjerggaard, borgmester(V), Vejle: "Jeg synes, det er dårligt politisk håndværk, det må jeg sige, selv om det er mit eget parti "
  - hvis de parametre med to timers udrykningskørsel til hovedstaden gælder, så burde den ligge her. Fra Trekantområdet er der ikke mere end to timer til noget sted i Danmark. To timer hovedstaden, to timer til Aalborg, en time til Esbjerg, en time til grænsen, under en time til Odense, siger Vejleborgmesteren til TV SYD.
  Hør Arne Sigtenbjerggaard her:
  Justitsminister Søren Pind siger, at valget af Herning indgår i den samlede plan om at udflytte i alt knap 4000 arbejdspladser fra hovedstaden, og her har Vejle fået Naturstyrelsen, Haderslev har fået Udbetaling Danmark, og så er valget faldet på Herning ud fra kriterier bl.a. om trafikal tilgængelighed.
  Søren Pind, Justitsminister, (V): "Vejle fået Naturstyrelsen, Haderslev har fået Udbetaling Danmark, og så er valget faldet på Herning ud fra kriterier bl.a. om trafikal tilgængelighed"
  På spørgsmålet om beslutningen ligger fast, siger ministeren, at regeringen agter at flytte politiskolen til Herning. Imidlertid indgår placeringen i forhandlingerne om den nye finanslov, hvor Dansk Folkeparti skal være med til at finde pengene, og de siger, at de vil diskutere den nye politiskoles placering i forbindelse med forhandlingerne.
  Hør justitsministerens svar her:
  Hør TV SYDs politiske kommentator, Poul Erik Thomsen, forklare, hvad der politisk er op og ned i sagen:
  
  